কুমিল্লা টিভি নিউজঃ কুমিল্লায় এক স্কুলছাত্রীকে ধর্ষণের দায়ে দায়ের করা মামলা তুলে নিতে হুমকি দিচ্ছে আসামি ও তার স্বজনরা। শনিবার ধর্ষিতার পিতা জেলার নাঙ্গলকোটের বিরুলী গ্রামের আবু তাহের নাঙ্গলকোট প্রেসক্লাবে এক সংবাদ সম্মেলনে এ অভিযোগ করেন।তিনি তার লিখিত বক্তব্যে উল্লেখ করেন গত ৬ মার্চ রাতে তিনি স্থানীয় বাজারে এবং তার স্ত্রী কুমিল্লার একটি হাসপাতালে ছিলেন। তাদের অনুপস্থিতিতে রাত ১০টায় তার নবম শ্রেণিতে পড়ুয়া মেয়ে রান্নাঘরে তরকারি গরম করতে গেলে বিরুলী গ্রামের কাজী আবদুস ছাত্তারের ছেলে কাজী আবুল কালাম মামুন মুখ চেপে ধরে তাকে পার্শ্ববর্তী জঙ্গলে নিয়ে হত্যার ভয় দেখিয়ে জোরপূর্বক ধর্ষণ করে।